**Kako lahko energijska nalepka pomaga pri nakupu varčnega gospodinjskega aparata**

Da bi se lažje odločili za nakup varčnega gospodinjskega aparata, je pomembno poznati vsebino energijskih nalepk. Energijska nalepka je enostaven grafični prikaz najpomembnejših podatkov o rabi energije in drugih standardiziranih podatkov za posamezne gospodinjske aparate.


Za zmanjšanje rabe energije si prizadeva tako Evropska unija kot tudi Slovenija. Eden od ukrepov je uvedba označevanja gospodinjskih aparatov z energijskimi nalepkami. Glavni namen tega ukrepa je ozavestiti potrošnika, da se pri nakupu odloča na podlagi podatkov o porabi energije, kar prispeva k spremembam na trgu v korist učinkovitejših naprav. Za posameznika predstavlja nakup energetsko varčnih gospodinjskih aparatov dolgoročen varčevalni potencial. Gledano širše pa to pomeni poleg zmanjšanja potreb po energetskih proizvodnih kapacitetah in drugih pomembnih virih tudi bistveno razbremenitev okolja. To ima neprecenljivo vrednost tako za posameznika kot tudi za družbo kot celoto.

Energijska nalepka pomaga kupcu pri izbiri primernega in energijsko učinkovitejšega aparata, posredno spodbuja proizvajalce k stalnim izboljšavam in dvigu energetske učinkovitosti aparatov, spodbuja pa tudi prodajalce in zastopnike k dobavi in trženju energetsko učinkovitih naprav.

Glavni elementi nove energijske nalepke so:

* QR koda: potrošniku omogoča, da dobi informacije o izdelku tako, da kodo preprosto »prebere« s pametnim telefonom,
* nova lestvica od A do G: je brez razredov, označenih s plusi,
* poraba energije: podatki so različni glede na vrsto izdelka. Pri hladilnikih je prikazana letna poraba energije, pri pomivalnih, pralnih in pralno-sušilnih strojih poraba energije za 100 ciklov, pri zaslonih in svetilih pa za 1000 ur uporabe,
* piktogrami: prikazujejo delovanje in druge lastnosti izdelka. Število in vrste piktogramov se od izdelka do izdelka razlikujejo.

Slika 2 v nadaljevanju kaže primer energijske nalepke za pralni stroj.



Slika 2: Energijska nalepka – primer za pralni stroj

**Koliko lahko privarčujemo z nakupom varčnejše naprave?**

Vse naprave so razdeljene v energijske razrede od A do G. Pri tem oznaka A pomeni manjšo porabo energije kot oznaka G. Tako na primer povprečni hladilniki energijskega razreda A porabijo okoli 50 odstotkov manj energije kot hladilniki razreda D in hladilniki razreda G porabijo približno 25 odstotkov več kot hladilniki razreda D. V spodnji razpredelnici so okvirne primerjave med posameznimi energijskimi razredi za različne tipične aparate.

|  |  |  |  |  |  |  |
| --- | --- | --- | --- | --- | --- | --- |
|  | Hladilniki in zamrzovalniki | Pralni stroji | Sušilni stroji | Pomivalni stroji | Pečice | Klimatske naprave |
| Razred A je učinkovitejši od razreda D vsaj za | 39 % | 30 % | 24 % | 27 % | 33 % | 14 % |
| Razred D je učinkovitejši od razreda G vsaj za | 25 % | 26 % | 21 % | 24 % | 29 % | 15 % |

Preglednica 1: Primerjava učinkovitosti med posameznimi razredi za različne aparate [3]

Okvirne stroške porabljene energije v življenjski dobi posameznega aparata lahko potrošniki izračunamo in medsebojno primerjamo s pomočjo spletnega orodja BELT (<https://belt.zps.si/>), ki so ga razvili na Zvezi potrošnikov Slovenije v okviru evropskega projekta BELT (*Boost Energy Label Take Up*). Orodje preprosto »prevede« označeni energijski razred v konkretne in preprosto razumljive številke o:

* porabi električne energije,
* strošku električne energije,
* izpustih CO2,
* številu dreves, potrebnih za absorpcijo te količine CO2,
* ekvivalentu kilometrov vožnje z avtomobilom.

S pralnim strojem energijskega razreda B in zmogljivostjo 9 kg boste s sedmimi pranji na teden na letni ravni za električno energijo plačali približno 19 evrov (z upoštevanjem cene električne energije 0,098 €/kWh) in pri tem proizvedli za skoraj 65 kg izpustov CO2, kar je primerljivo s 524 prevoženimi kilometri.

Chart

Description automatically generated

Slika 3: Primer izračuna s spletnim orodjem BELT za pralni stroj z energijskim razredom B, zmogljivostjo 9 kg in sedmimi tedenskimi pranji

Za namen široke in zanesljive prepoznavnosti energijske nalepke je vzpostavljeno javno spletno mesto evropske podatkovne zbirke za označevanje energijske učinkovitosti (EPREL), kjer lahko potrošnik primerja različne proizvode, ki imajo energijsko nalepko, in se odloči za optimalen nakup glede na njegove želje in potrebe. Javna podatkovna zbirka je dostopna v slovenskem jeziku na spletnem naslovu <https://eprel.ec.europa.eu/screen/home>.

Sklenemo lahko, da lahko le ozaveščena in informirana gospodinjstva s svojimi ravnanji pripomoremo k doseganju nacionalnih in evropskih ciljev na področju učinkovite rabe energije, s tem prispevamo k blaženju podnebnih sprememb in hkrati prihranimo pri stroških za energijo.

[3] Inštitut Jožef Stefan (2003). ENERGIJSKE NALEPKE in označevanje učinkovitosti gospodinjskih strojev. Pridobljeno 10. 8. 2022:

<http://www.energetikaportal.si/fileadmin/dokumenti/publikacije/arhiv_aure/b_e_nalepke.pdf>